  Виталий Пронин Историяя, кылъя но литературая Удмурт институтын потӥз «Удмуртская песенная лирика» монография.Удмурт тодосын та дырозь тросгес учкемын вал сям-йылолъёсын герӟаськем вашкала кырӟанъёс. Выль монографилэн авторез, егит тодосчи Ирина Пчеловодова, басьтӥськиз лирической калык кырӟанъёсты эскерон борды.Книга 2 люкетлэсь кылдэмын: нырысетӥяз тодосчи сэрттэ-пертче удмурт сям-йылолъёсын герӟаськем кырӟанъёсты, кыкетӥ люкетын учкемын огшоры лирической кырӟанъёс но котькуд учыре пӧртэм сямен быдэсъяськись кырӟанъёс (импровизациос).Удмурт калык кырӟанын пӧртэм лирика жанръёслэсь тодметъёссэс шедьтыны луэ.  Куддыръя кырӟанэз кыӵе ке одӥг жанр пӧлы пыртыны шугъяськоно. Таӵе аспӧртэмлык возьматэ кырӟанъёслэсь вашкала луэмзэс. Соин огшоры кырӟанъёс но пуштроссыя, структуразыя сям-йылол кырӟанъёслы тупало.Ӵемысь тодос литератураын лирической кырӟанъёсты социальной группаосъя (солдат, сирота, батрак но мукет кырӟанъёс) люкыса, эскеризы, нош та монографиын кырӟанъёс  кык темая висъямын — шудтэм-шудо улон но шудтэм-шудо яратон.Сям-йылолъёсын герӟаськем кырӟанъёсты пуштроссыя висъяны луэ ортчись егит дыр, кылдымтэ шуд, люкиськон, шудо кузпалъяськон, анай-атаез гажан сярысь кырӟанъёслы.Со сяна, огшоры лирической кырӟанъёсын пумисько на таӵе мотивъёс: оген пересьмон, жалян, кулон, яратон, астэ ачид быдтон, туганэн пумиськон, солэсь мӧзмон но кузпалъяськонэз витён. Озьы ик книгаын эскеремын тунсыко жанр — уйпал удмуртъёслэн балладаоссы.Кырӟанлэн пуштросэз удмурт калыклэсь дунне шоры учкемзэ валаны юрттэ. Удмурт ноку но адӟонэзлы-кылдэмезлы уз пумитъяськы. Кырӟан пыр гинэ со аслэсьтыз курадӟонзэ ворме —  улонын фольклор кырӟанлэн тӥни сыӵе кулэлыкез.«Удмуртская песенная лирика» монографилэсь электрон вариантсэ шедьтыны луоз udnii.ru сайтысь, книга печатламын пичи тиражен. Теги: ИринаПчеловодова ИсторияякылъянолитератураяУдмуртинститут удмурткыран  